Ezután azonban Wurmser magával Napoléon Bonaparte tábornokkal került szembe. A gyorsan mozgó francia csapatok elvágták és a hegyekbe szorították Quosdanovich csapatait, majd Wurmser hadoszlopa ellen fordultak. Wurmser sorozatos vereségeket szenvedett, a legsúlyosabbat augusztus 5-én, a castiglionei csatában, ahol Bonaparte csapdájába esve ő maga is majdnem a rohamozó francia lovasság fogságába jutott. Seregének maradványaival Wurmser az Etsch (Adige) folyó keleti partjára, Trientbe szorult vissza. Szeptember 8-án az újjászervezett osztrák csapatok (kétszeres létszámfölényük ellenére) az első bassanói csatában újabb vereséget szenvedtek Bonapartétól. Szeptember 13-án Wurmser Mantova erődjébe menekült, amelyet a franciák ismét ostromzár alá vettek. A felmentő haderőre érkezését váró erődvárosban kifogytak a készletek, a védőket éhezés és betegségek tizedelték.